O‘zbekiston Ichki ishlar vazirligi tiktokerlar va ularning ota-onalarini ogohlantirdi

O‘zbekiston Ichki ishlar vazirligi axborot xizmati rahbari Shohrux G‘iyosov TikTok platformasi foydalanuvchilari va ularning ota-onalarini ogohlantirib, videoxabar yo‘lladi.

 Kadr: Videodan skrinshot
“Oxirgi vaqtlarda ijtimoiy tarmoqlarning TikTok platformasida fuqarolarimizni, ayniqsa, yoshlarimizni o‘zlariga e’tibor jalb qilish maqsadida turli masxaraomuz, odob-axloq qoidalariga zid harakatlari tasvirlangan videolarini ko‘plab kuzatyapmiz. Hurmatli ota-onalar, farzandlaringizning tarbiyasiz va odobsiz qiliqlariga ko‘z yumsangiz, biz bunday axloqsizlikka yo‘l qo‘ymaymiz.
Esingizda bo‘lsin, farzandingizga ham buni uqtiring. Fuqarolarning osoyishtaligini, jamiyatda yurish-turish qoidalarini buzish mayda bezorilik hisoblanadi va 15 sutkagacha qamoq bilan jazolanadi.
Ogohlantiramiz, farzandlaringizni nazorat qiling. Yoshligidan taltaytirib, keyin afsuslanib yurmang”, – deydi Shohrux G‘iyosov.
 Jahongir Ortiqxo‘jayev — tiktokerlarga: “Biz har doim siz bilan birgamiz”
Avvalroq Gulistondagi chorrahada raqsga tushgan tiktokchi yigitlar jarimaga tortilib, 4 sutkaga qamalgani, Farg‘onadagi maktabning sinfxonasida pirotexnika portlatgan o‘quvchi IIB ro‘yxatiga olingani hamda Andijonda tunda xiyobon o‘rindiqlarini ag‘darib, to‘siqlar, chiqindi urnalari va chiroqlarni tepib, TikTok uchun video olgan bezorilarga chora ko‘rilgani haqida xabar berilgandi.